Credincioșii au umplut bisericile în Săptămâna Mare, chiar și în ziua de 1 Mai, ca să se spovedească
Este Săptămâna Mare, iar bisericile sunt pline. Unii credincioși au renunțat să iasă la iarbă verde cu prietenii și ș-au așezat la rând să se spovedească. Este cea mai grea săptămână din postul Paștelui.
În Săptămâna Mare creștinii-ortodocși țin post și se spovedesc.
Bunică: „Ne-am împărtășit. Astăzi a fost foarte bine, am venit la biserică și acum vom merge să ne relaxăm în parc”.
Tânără: „Este și 1 Mai, este și mai liniștit și pare că se liniștește și Bucureștiul, și oamenii sunt mai liniștiti. E Săptămâna Mare, ne rugăm, ținem post”.
Femeie: „Este ultima Liturghie din an a darurilor înainte sfințite și pentru că nu putem să petrecem altfel decât așa”.
În aceste zile, preoții merg și la căpătâiul celor bolnavi. În Miercurea Mare din Săptămâna Patimilor se amintește de momentul în care Iuda l-a vândut pe Mântuitor pentru 30 de arginți.
Gabriel Cazacu, preot paroh Biserica Cașin: „Este o zi tristă pentru Sfânta noastră biserică, de asta noi postim în fiecare miercuri pentru că Mântuitorul a fost vândut și Vinerea postim că atunci a murit pe cruce pentru păcatele nostre”.
În alt colț de țară, la Mânăstirea Hodoș-Bodrog, au sosit zeci de pelerini.
Femeie: „Este foarte important pentru liniștea sufletească care este mai importantă decât un picnic pentru mine, mai ales că lucrez foarte mult și mi-a făcut mai multă plăcere să vin aici și mă bucur foarte mult, Doamne ajută!”
Mirel Ilie, preot: „Cred că toată viața aceasta o petrecem prin muncă, concluzia este că Ziua Muncii o putem prăznui oricând, dar marea bucurie pe care eu o am este că credincioșii au pus mai mult preț pe pregătirea din săptămâna aceasta. Săptămâna aceasta în cursul anului nu o mai putem întâlni niciodată. Deci în concluzie, e important ca în această viață să știm ce vrem, să ne facem o ierarhie a valorilor noastre”.